钦定古今图书集成/明伦汇编/氏族典/第258卷 > 王镇之
## 钦定古今图书集成/明伦汇编/氏族典/第258卷 > 王镇之

按《宋书王镇之传》，“镇之字伯重，琅邪临沂人，征士弘
之兄也。曾祖廙，晋骠骑将军。祖耆之，中书郎。父随之，
上虞令。镇之初为琅邪王卫军行参军，桓元辅晋，以
为大将军录事参军。时三吴饥荒，遣镇之御命赈恤。
以母老求补安成太守。及元败，元将苻宏寇乱郡境，
镇之拒战弥年，子弟五人并临阵见杀。母忧去职，妻”
子无以自给，乃弃家致丧，还上虞，为子摽之求安复令，随子之官。服阕，为征西道规司马、南平太守，迁御
史中丞，秉正不挠，百寮惮之。出为使持节、都督交、广
二州诸军事、广州刺史。高祖谓人曰：“王镇之少著清
绩，必将继美吴隐之。岭南之弊，非此不康也。”在镇不
受俸禄，萧然无所营，去官之日，不异始至。高祖践阼，
镇之，以脚患自陈，出为琅邪太守。永初三年，卒官。